VMCZ: Kayiguqulwe Imithetho Ephathelane Lokusebenza Kwentathelizindaba
Intathelizindaba ziyakhonona ngeziqondiso zikahulumende zendlela okumele zisebenze ngayo okuyinto ezithi kumele ziphiwe amandla okuthi zizisebenzele kungela migoqo ngakhoke kayiguqulwe imithetho enjenge AIPPA.
HARARE — Inhlanganiso ezimela intathelizindaba ezibalisa iVoluntary Media Council of Zimbabwe (VMCZ) leye Media Alliance of Zimbabwe zikhuthaze uhulumende ukuthi asebenze ngesiqhubu ekuguquleni imithetho encindezela intathelizindaba kanye lokwethulwa kwemibiko elizweni. Lokhu kuphume emhlanganweni lentathelizindaba eHarare kulandiswa ngempumela yomhlangano weNyanga wokubonisana lohulumende ngenkinga intathelizindaba ezibhekana lazo, phansi kwemithetho efana le AIPPA lePOSA. Umqondisi oweVMCZ umnumzana Loughty Dube uthe uhulumende kumele aphange aguqule leyo mithetho ebadalela imigoqo. “Sasihambe kumhlangano owawubizwe nguhulumende ukuthi ozokhangelisisa imithetho esilayo ehambelana lokusaza lokubhalwa kwezindaba eZimbabwe, Lumhlangano ubukhangela ngezinqumo esifuna zenziwe emthethweni ephathelane lokukhutshwa kwembiko, lumhlangano ubukhangela imithetho ekhona le emibi esiyithi yi AIPPA le Broadcasting Services Act ingantshintshwa njani ibeyimithetho ehambelana leConstitution ye Zimbabwe. Kunengi okukhulunyiweyo esithemba ukuthi iAttorney General Office nxa isizakhupha leyo mithetho izaba yimithetho ezabe itshengisa lokhu esakuvumelana emhlanganweni lo”. Umfo ka Dube uqhubeke ethi ulethemba lokuthi ekupheleni komnyaka uhulumende uzabe eseqede konke okumele kwenziwe ukuze lokho abakuvumelanayo kubengumthetho omutsha ozakwenza umsebenzi wentathelizindaba ube lula zisebenze kungela kuhlukunyezwa. “Ngilethemba lokuthi kusigaba esesikiso kathesi lesigaba uhulumende asekiso bazabuya lemithetho engabe isihluziwe yafakwa ePhalamende ngokuphela komnyaka,” Lokhu kuza ngemva kokuba intathelizindaba ezinengi sezike zabotshwa kanye lokuhlukunyezwa ngenxa yemithetho yobuncindezeli ephathelane lokusakaza kanye lokuvimba indlela imibiko emele yethulwe ngayo. Ingcwethi kwezokusakaza umnumzana John Masuku uthe uhlelo lokuguqula imithetho ephathelane lokwethulwa kwemibiko kanye lokusebenza kwentathelizindaba luhle kakhulu, kusekele umcijo othi akusilo cala ukuba yintatheliyezindaba. “Okwesikhathi eside intathelizindaba bezithathwa njenge zigangi, njengabantu abangalunganga , njengabantu abafuna ukuguqula ilizwe ngendlela engasiyo , khathesi siyabona ukuthi uhulumende uyatsho laye ukuthi hayi, sesifuna ukusebenza ndawonye, njalo intathelizindaba kumele zitshiywe zisenza umsebenzi wazo kungela kuphazamiswa yinto esiyamukelayo silethemba lokuthi bonke abaphakathi bakho lokhu baseqinisweni,” Intathelizindaba zikhonona ngeziqondiso zikahulumende zendlela okumele zisebenze ngayo okuyinto ezithi kumele ziphiwe amandla okuthi zizisebenzele kungela migoqo. UAndile Mafu yintathelizindaba ezisebenzelayo othi akala themba lokuthi uhulumende engabanika leyo nkululeko ngoba kumgceke ukuthi wesaba okuchothozwa. “Kuzakuba yisimanga sibili nxa uhulumende enganika intathelizindaba Amandla wokwenza umsebenzi kungela kuhlukunyezwa nguye ngoba siyakwazi ukuthi uhulumende wethu lo usebenzisa Amandla alawo wonke ukuzama ukuthi ancindezele intathelizindaba nxa zifuna ukukhula iqiniso elibi ngaye siyakhangelela sibili ukuthi kulungisiswe loludaba kodwa hayi asilalo ithemba lokuthi uzimisele sibili,” Lokhu kukhonona ngokungazimiseli kukahulumende ukusebenza lentathelizindaba kuza ngemva kokuba ngeviki edluleyo amapholisa ehlasele ihofisi yomsakazo we 263Chat phezu kokuba ethethwe imifanekiso yawo esenza ubugangi bokutshaya labo abaphila ngokuthengisa edolobheni le Harare. Uhulumende ukhangelelwe ukuphuma lezahluko ezilakho ukuguqula imithetho ephathelane lokusakaza kanye lokwethulwa kwemibiko oluzakuba ngumthetho opheleleyo ekupheleni kwalonyaka.